b"\n_START_ARTICLE_\nGeorg Mohr\n_START_SECTION_\nVida\n_START_PARAGRAPH_\nPoc es coneix de la vida de Mohr. El seu pare, David Mohrendal, era un comerciant i inspector d'hospitals. Mohr, interessat per les matem\xc3\xa0tiques, va anar a Holanda per aprendre'n de Christiaan Huygens. Tamb\xc3\xa9 va estudiar a Fran\xc3\xa7a i Anglaterra, abans de retornar al seu pa\xc3\xads._NEWLINE_El 1695 es va traslladar amb la seva fam\xc3\xadlia a Alemanya, on la fam\xc3\xadlia de Tschirnhaus li va oferir la possibilitat de treballar en els seus projectes matem\xc3\xa0tics i on va morir poc despr\xc3\xa9s.\n_START_SECTION_\nObra\n_START_PARAGRAPH_\nTot i que ell mateix afirma haver publicat altres llibres, nom\xc3\xa9s se li coneix un llibre: Euclides Danicus de 1672. En aquest llibre, i basant-se en els exemples del Tractat de perspectiva de van Schooten, demostra que totes les construccions dels Elements d'Euclides que es poden fer amb regle i comp\xc3\xa0s, tamb\xc3\xa9 es poden fer nom\xc3\xa9s amb comp\xc3\xa0s._NEWLINE_Aquest llibre no va tenir cap difusi\xc3\xb3 en la seva \xc3\xa8poca, tant \xc3\xa9s aix\xc3\xad, que el 1797, quan Lorenzo Mascheroni va demostrar el mateix, es va pensar que era la primera demostraci\xc3\xb3 d'aquest teorema. El 1928, l'historiador i matem\xc3\xa0tic dan\xc3\xa8s Johannes Hjelmslev va trobar un exemplar d'aquest llibre en una llibreria de vell de Copenhagen i en va fer p\xc3\xbabliques traduccions a l'alemany el 1931._NEWLINE_Des d'aleshores, el teorema es coneix com a teorema de Mohr-Mascheroni. Les demostracions dels dos matem\xc3\xa0tics s\xc3\xb3n for\xc3\xa7a complicades i avui en dia s'han simplificat utilitzant la inversi\xc3\xb3 circular."